Source: https://www.europarl.europa.eu/doceo/document/B-9-2019-0189_HU.html
Timestamp: 2020-07-14 09:55:09
Document Index: 33466561

Matched Legal Cases: ['bíróság ', 'bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'bíróság ', 'bíróság ']

Válasszon egy dokumentumot : B9-0189/2019
<Titre>a bolíviai helyzetről</Titre>
Lásd még közös határozatra irányuló javaslatot RC-B9-0187/2019
Az Európai Parlament állásfoglalása a bolíviai helyzetről
– tekintettel a Bizottság alelnöke/az Unió külügyi és biztonságpolitikai főképviselőjének a bolíviai helyzetről szóló 2019. november 10-i nyilatkozatára,
– tekintettel az új alkotmányt jóváhagyó 2009. januári bolíviai népszavazásra,
– tekintettel a Bolíviai Alkotmánybíróság 2013. áprilisi ítéletére,
– tekintettel a Bolíviában 2016 februárjában tartott népszavazásra, amely elutasítja az elnök hivatali idejére vonatkozó korlátozás eltörlését,
– tekintettel a Bolíviai Alkotmánybíróság 2017. novemberi ítéletére, amely eltörli az elnök hivatali idejére vonatkozó korlátozást,
– tekintettel a Bolíviai Alkotmánybíróság 2019. november 12-i ítéletére,
– tekintettel a Legfelsőbb Választási Bíróság által 2019. október 20-án bejelentett részleges előzetes eredményekre (TREP),
– tekintettel az Amerikai Államok Szervezete (AÁSZ) bolíviai választási megfigyelő missziójának 2019. október 21-i nyilatkozatára,
– tekintettel a venezuelai választási folyamat ellenőrző csoportjának 2019. november 10-i nyilatkozatára;
– tekintettel az ENSZ emberi jogi főbiztosa, Michelle Bachelet 2019. november 16-i nyilatkozatára,
– tekintettel a bolíviai helyzettel kapcsolatos korábbi állásfoglalásaira,
– tekintettel a Legfelsőbb Választási Bíróság által 2019. október 25-én közzétett végleges eredményekre,
– tekintettel az AÁSZ a főtitkárságnak címzett előzetes megállapításairól szóló 2019. október 20-i jelentésére,
– tekintettel Jeanine Áñez Chávez ideiglenes elnök 2019. november 15-i 4078. sz. elnöki rendeletére,
A. mivel Evo Morales 2006. január 22. és 2019. november 10. között vitatott módon, megszakítás nélkül töltötte be az elnöki tisztséget azon bírált módszerek eredményeként, amelyekkel nyomást gyakorolt a legmagasabb alkotmányos hatóságra annak érdekében, hogy az lehetővé tegye hivatalban maradását, amit Bolívia alkotmánya 2014-ig nem tett lehetővé;
B. mivel a 2016-os népszavazáson, amely révén Morales a hivatali idő korlátozásának eltörlésével a negyedik hivatali ciklusát próbálta lehetővé tenni, a szavazók szűk többséggel elutasították az arra irányuló javaslatot; mivel ennek ellenére úgy döntött, hogy figyelmen kívül hagyja a fenti döntést, és továbbra is az alkotmány vonatkozó rendelkezéseinek megváltoztatására törekedett;
C. mivel az Alkotmánybíróság éppen időben megszüntette a hivatali idő korlátait ahhoz, hogy lehetővé tegye Morales számára, hogy részt vegyen a 2019-es választásokon, a negyedik egymást követő elnöki ciklusért indulva, a Morales-kormány által a legmagasabb alkotmányos végrehajtó hatalomra (az Alkotmánybíróságra) gyakorolt kirívó és erős befolyás eredményeként;
D. mivel 2019. október 20-án Bolíviában elnökválasztásra került sor, és a mérsékelten feszült légkörtől eltekintve a végleges eredmények eléréséig nem észleltek erőszakos eseményeket;
E. mivel Bolívia ideiglenes kormánya múlt pénteken büntetőjogi panaszt nyújtott be Evo Morales volt elnök ellen állítólagos lázítás és terrorizmus miatt;
F. mivel a Legfelsőbb Választási Bíróság váratlan és indokolatlan utasítást adott a szavazatszámlálás leállítására 2019. október 21. hétfő 19.00-ig, majd ezt követően a Morales-kormány beavatkozása révén a szavazásba Morales perceken belül több mint 10%-kal vezetett, amit később az AÁSZ ellenőrzési jelentése is megerősített;
G. mivel a választások lebonyolításáért felelős szerv minden hitelességet nélkülözött; mivel ilyen körülmények között a bolíviai nép nem ismerte el a választások eredményeit, és elítélte az állítólagos választási csalásokat;
H. mivel az AÁSZ ellenőrzési jelentése négy területen tárt fel szabálytalanságokat: a részleges előzetes és a végső eredmények informatikai rendszere, a választási anyagok felügyeleti lánca, az eredmények formanyomtatványainak jogszerűsége és integritása, valamint az eredmények statisztikai elemzése, és arra a következtetésre jutott, hogy a választási eredményeket meg kell semmisíteni, és új választásokat kell tartani, amint a megfelelő feltételek teljesülnek, beleértve egy új Legfelsőbb Választási Bíróság felállítását is;
I. mivel november 10-én Evo Morales és Álvaro García Linera lemondtak elnöki, illetve alelnöki tisztségükről, a nyilvánosság nyomását és a fegyveres erők lemondásra való felhívását követően, és Mexikóban kértek menekültstátuszt;
J. mivel a szenátus második alelnökét, Jeanine Áñez Chávez szenátort a bolíviai alkotmány 169. cikkének (1) bekezdésével összhangban ideiglenes elnöknek nevezték ki, a bolíviai alkotmánybíróság támogatásával, amely ismételten hangsúlyozta, hogy hogy az ország sohasem maradhat elnök nélkül; mivel számos lemondás következtében Jeanine Áñez második alelnök jogosulttá vált az ideiglenes elnöki tisztség betöltésére, azzal a kötelezettséggel, hogy haladéktalanul új elnökválasztást írjon ki, ami az egyetlen demokratikus és alkotmányos módja a jelenlegi válság megoldásának; mivel 2019. november 14-én Bolívia ideiglenes kormánya és Evo Morales tisztségéből eltávolított jelölt pártjának jogalkotói megpróbáltak megállapodásra jutni egy új elnökválasztás tartásáról;
K. mivel az alkotmány értelmében az ideiglenes elnök hivatalba lépését követő 90 napon belül új választásokat kell tartani;
L. mivel az erőszak és a tiltakozások több száz áldozatot követeltek;
1. legmélyebb tiltakozását fejezi ki a szembenálló pártok és követőik közötti erőszakos összecsapások jelenlegi hulláma, valamint a további fokozatos eszkalációk esetleges veszélye kapcsán, és részvétét fejezi ki az áldozatok valamennyi családtagjának;
2. üdvözli a bolíviai kongresszus mindkét kamarájának egyhangú döntését azon törvénytervezet jóváhagyásáról, amely hatályon kívül helyezi az ország múlt hónapban tartott elnöki szavazásának eredményeit, és lehetővé teszi új választások megtartását;
3. elítéli a bolíviai hatóságok részéről az átláthatóság és a hitelesség hiányát, valamint a csalásra tett kísérletet, mivel ezáltal aláásták a bolíviai polgárok azon jogát, hogy szabadon és demokratikusan megválaszthassák elnöküket;
4. komoly aggodalmának ad hangot Morales vitatható rugalmassága miatt, amellyel több mint 10 éven keresztül megszegte a szabályokat annak érdekében, hogy hatalmon maradjon, ezáltal megosztva az országot, és végül kiváltva a 2019 októberében és novemberében tapasztalt erőszakos eseményeket, amelyek még mindig nem értek véget;
5. határozottan elítéli a választási csalást, amely súlyos bűncselekménynek minősül; emlékeztet arra, hogy a bolíviai jogszabályok értelmében az ilyen jogellenes eljárásokban részt vevő személyeket és szervezeteket automatikusan ki kell zárni a választási testületekből, és a választásokat meg kell semmisíteni;
6. felszólítja valamennyi felet, hogy tartsák tiszteletben és tartsák fenn a jogállamiságot a demokrácia és a demokratikus hatalomátadás biztosítása és védelme érdekében;
7. ismét hangsúlyozza annak fontosságát, hogy a 4078. sz. elnöki rendeletben a fegyveres erőknek biztosított jogok gyakorlása során körültekintően járjanak el;
8. emlékeztet Áñez ideiglenes elnöknek az elmúlt hetekben tett állításokra válaszul adott nyilatkozataira, amelyek megerősítik, hogy a fegyveres erők továbbra is a kormány ellenőrzése alatt állnak;
9. úgy véli, hogy alapvető fontosságú, hogy Carlos Mesa és Evo Morales korábbi csúcsjelöltek aktívan és nyilvánosan felszólítsanak a tiltakozások és az erőszak megszüntetésére, támogatva a jelenlegi politikai és közigazgatási patthelyzet alkotmányos megoldását;
10. határozottan elítéli a száműzetésben lévő Morales volt elnök arra irányuló erőfeszítéseit, hogy aláássa a demokratikus folyamatot és az új választásokat azáltal, hogy gyűlöletpropagandát terjeszt, és aktívan arra buzdítja a közvéleményt, hogy lépjen fel az ideiglenes kormány és a fegyveres erők ellen, amelyek már nem támogatják őt;
11. felszólít, hogy polgári tüntetők soraiból kikerülő áldozatokért felelőseket pártatlan vizsgálatot követően állítsák bíróság elé;
12. határozottan támogatja azokat a felhívásokat, amelyek szerint 2020 januárjától új választásokat kell tartani, és további megoldásokat kell találni az új, demokratikus elnökválasztás és a jogszerű hatalomváltás előkészítésére;
13. utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a tagállamok kormányainak és parlamentjeinek, valamint Bolívia kormányának.